Батальён паліцыі «Арцёмаўск»

**Батальён паліцыі «Арцёмаўск»** () — колішні батальён патрульнае службы міліцыі асаблівага прызначэньня, створаны ў траўні 2014 року на тэрыторыі Днепрапятроўскае вобласьці ў структуры абласнога кіраваньня ўнутраных справаў. Расфармаваны 5 кастрычніка 2015 року загадам МУС Украіны, з адабраных байцоў батальёна створанае новае падразьдзяленьне хуткага рэаґаваньня.

## Гісторыя
Фармаваньне батальёна пачалося 2 траўня 2014 року на тэрыторыі Днепрапятроўшчыны. Згодна з паведамленьням аддзела па сувязях з грамадзкасьцю Галоўнага кіраваньня МУС Украіны ў Днепрапятроўскае вобласьці, асноўнаю задачаю навастворанага батальёна павінна было стаць забесьпячэньне грамадзкага парадку на блёкпастах у зоне правядзеньня АТА на Данеччыне, ахова насельніцтва ад сэпаратыстаў і тэрарыстаў, іншых парушальнікаў парадку, а таксама выкананьне іншых задачаў, якія будуць вызначацца кіраўніцтвам МУС Украіны. У склад батальёна маглі ўступаць жыхары любых абласьцей Украіны, гатовыя адстойваць тэрытарыяльную цэласнасьць дзяржавы, з поўнаю сярэдняю або вышэйшаю адукацыяю ва ўзросьце ад 19 да 45 рокаў, якія прайшлі службу ва Ўзброеных сілах Украіны і ня маюць асуджанасьці. Перавага аддавалася асобам, якія праходзілі сапраўдную страявую службу, мелі добрую фізычную падрыхтоўку і спартовыя дасягненьні.

Па сьцьвярджэньні міністра ўнутраных справаў Украіны Арсэна Авакава на 5 чэрвеня 2014 асабісты склад батальёна быў укамплектаваны выключна жыхарамі Данецкае вобласьці.

5 кастрычніка 2015 року загадам МУС Украіны батальён патрульнае службы міліцыі асаблівага прызначэньня «Арцёмаўск» ды рота «Туман» расфармаваныя. З найлепшых байцоў, большасьць зь якіх прайшлі такія «гарачыя пункты» як Дэбальцава, створаны новы асобны падрозьдзел хуткага рэаґаваньня на экстраныя сытуацыі. Галоўныя задачы батальёна — удзел у спэцапэрацыях, спыненьне масавых беспарадкаў, неадкладнае рэаґаваньне на ўсе зьмены апэратыўнага становішча.

## Камандзір
На пачатку траўня 2014 року камандзірам батальёну «Арцёмаўск» быў прызначаны Канстанцін Матэйчанка, які таксама заняў пасаду старшыні Красналіманскае раённае дзяржаўнае адміністрацыі Данецкае вобласьці.

## Дзейнасьць
Пасьля вызваленьня ад тэрарыстаў Краснага Ліману, батальён «Арцёмаўск» супольна са зводным атрадам міліцыі пачаў патруляваньне вуліцаў і нясеньне службы ў горадзе.

1 ліпеня 2014 року батальён разам з падрозьдзеламі Нацыянальнае ґвардыі браў удзел у вызваленьні ад тэрарыстаў сяла Закітнае ў Красналіманскім раёне Данецкае вобласьці ды пачаў усталяваньне блёкпастоў на подступах да Арцёмаўскага раёну Данеччыны.

Увечары 4 ліпеня 2014 року батальён зьдзейсьніў выведчы рэйд да места Арцёмаўску, дзе зьнішчыў мясцовы штаб тэрарыстаў «ДНР».

6 ліпеня байцы батальёна працягвалі ўладкаваньне блёкпастоў вакол Арцёмаўскага раёну Данеччыны.

27 ліпеня 2014 року байцы батальёна вызвалілі мястэчка Зайцэва Горлаўскае мескае рады.

30 ліпеня 2014 року байцамі батальёна вызваленая ад тэрарыстаў чыгуначная станцыя Мікітаўка, блёкпост Маёрскі й будынак ЖЭКу па вуліцы Фадзеева, дзе быў аснаўны штаб прадстаўнікоў пазапраўных узброеных фармаваньняў у ваколіцах Горлаўкі Данецкае вобласьці. Над будынкам участковага пункту міліцыі Мікітаўскага райаддзелу ў Горлаўцы ўзьняты дзяржаўны сьцяг Украіны.

## Страты
* Аляксей Кудраўцаў, шараговы міліцыі, загінуў 14 ліпеня 2014 року.
* Сяргей Цішчанко, шараговы міліцыі, загінуў 11 жніўня 2014 року.
* Мікіта Ляончанка, шараговы міліцыі, загінуў 16 верасьня 2014 року.
* Уладзімер Гукаленка, старшы сяржант міліцыі, загінуў 1 лістапада 2014 року.
* Зьміцер Стралец, малодшы сяржант міліцыі, загінуў 13 лютага 2015 року.
* Сяргей Карпо, малодшы сяржант міліцыі, загінуў 13 лютага 2015 року.
* Віктар Лагоўскі, малодшы сяржант міліцыі, загінуў 13 лютага 2015 року.

## Крыніцы

## Вонкавыя спасылкі

* В Україні створено 30 спецпідрозділів особливого призначення,&nbsp;— Арсен Аваков
* Над міськуправлінням міліції та міською радою Красного Лиману знову піднято прапор України&nbsp;— Арсен Аваков
* ГУМВС в Дніпропетровській області запрошує охочих до вступу в батальйони патрульної служби міліції особливого призначення «Дніпро-1», «Луганськ-1», «Артемівськ» та «Січеслав»
* У Дніпропетровську продовжується набір до батальйонів патрульної служби міліції особливого призначення «Дніпро-1», «Луганськ-1», «Артемівськ» та «Січеслав» (ВІДЕО)
* Командир батальйону «Артемівськ»: Нехай армією керують командири, які вже знають, що таке війна
* Батальйон «Артемівськ»

Катэгорыя:Вайсковыя фармаваньні Ўкраіны